SK Úradný vestník Európskej únie C 257/54

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2007/C 257/17)

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„CIPOLLOTTO NOCERINO“

ES č: IT/PDO/005/0453/10.03.2005

CHOP ( X ) CHZO ( )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Ministero delle Politiche agricole e forestali Adresa: Via XX Settembre, 20 I-00187 Roma Telefón: (39) 06 481 99 68 Fax: (39) 06 42 01 31 26 E-mail: qpa3@politicheagricole.it

2. Skupina:

Názov: Comitato promotore per la registrazione D.O.P. «Cipollotto Nocerino» Adresa: Via Fucilari, 28 (presso CONFAS) I-84014 Nocera Inferiore (SA) Telefón: (39) 338 77 311 23 Fax: (39) 081 92 64 77 E-mail: bulleri@email.it Zloženie: Výrobcovia/spracovatelia ( X ) Ostatní ( )

3. Druh výrobku:

Trieda 1.6 – Ovocie, zelenina a obilniny v pôvodnom stave alebo spracované, uvedené v prílohe 1 – cibuľa

4. Špecifikácia:

(prehľad požiadaviek podľa článku 4 ods. 2 nariadenia (ES) č. 510/2006)

4.1. Názov: „Cipollotto nocerino“

4.2. Opis: „Cipollotto Nocerino“ CHOP označuje cibule patriace k odrode Allium Cepa L., rastline s dvojročným vegetačným cyklom. Výrobok musí mať pri uvedení na trh tieto vlastnosti: Buľva: Chuť: jemne sladká, nie štipľavá, lahodná a voňavá; Tvar: valcovitý, v dolnej časti mierne rozšírený; Farba: vnútorné i vonkajšie suknice úplne biele; Priečny priemer buľvy: 1 – 5 cm; Vlhkosť: viac ako 92 %. Listy: Farba: tmavá sivozelená s výskytom sinavosti; Tvar: rovný, dutý, valcovitý, zakončenie do špica. Aby sa cibuľka mohla uviesť na trh, musí byť: zdravá, celá, očistená, bez viditeľných cudzích látok, bez akéhokoľvek poškodenia, bez dutých stoniek, bez parazitov, bez nadmernej povrchovej vlhkosti, bez cudzieho pachu a/alebo chute, bez viditeľných vonkajších výhonkov, bez opuchov v dôsledku abnormálneho vegetatívneho vývoja, pevná, celistvá, môže byť s koreňmi alebo bez koreňov, stonky môžu byť celé alebo zastrihnuté na rôzne dĺžky.

4.3. Zemepisná oblasť: Cibuľka „Cipollotto Nocerino“ sa pestuje v celej oblasti kotliny Valle del Sarno, ktorá sa rozkladá na území Agro Nocerino v provincii Salerno a v juhozápadnej časti provincie Neapol. Príslušné obce sú podrobne uvedené v špecifikácii.

4.4. Dôkaz o pôvode: Všetky fázy výrobného procesu sa musia monitorovať, pričom v každej fáze sa dokumentujú vstupné a výstupné výrobky. Týmto spôsobom, ako aj prostredníctvom záznamov do príslušných zoznamov pestovateľov, katastrálnych parciel, na ktorých sa pestujú, a baliarní, ktoré vedie kontrolný orgán, je zaručená sledovateľnosť a opätovná sledovateľnosť (vo všetkých častiach výrobného reťazca) výrobku. Všetky fyzické alebo právnické osoby uvedené v príslušných zoznamoch podliehajú kontrolám zo strany kontrolného orgánu, ako je ustanovené vo výrobnej špecifikácii a v príslušnom pláne kontroly. Ak kontrolný orgán zistí nesúlad, čo len v jednej fáze výrobného reťazca, výrobok sa nebude môcť predávať s chráneným označením pôvodu „Cipollotto Nocerino“ CHOP.

4.5. Spôsob výroby: V špecifikácii sa okrem iného stanovuje, že cibuľky sa majú pestovať na poli. Pôda sa pripraví prostredníctvom orby do hĺbky maximálne 40 cm. Po orbe sa pôda obrobí tak, aby bola pripravená na pestovanie. Maximálny počet rastlín na štvorcový meter je 200 rastlín so sponami výsadby so vzdialenosťou medzi riadkami 20 až 35 cm a 10 až 15 cm v riadku. Sadivo, ktoré sa má použiť, je získané výhradne z cibúľ dopestovaných a vybraných na území uvedenom v článku 3 špecifikácie. Vysádza sa počas celého roka v semenárskej škôlke alebo priamo na poli; rastlinky sa presadia, keď dosiahnu výšku 14 – 16 cm. Množstvo a frekvencia zavlažovania priamo súvisí s vývojom počasia v ročnom období: v letnom období sa zavlažuje 3 až 4-krát týždenne. Ostatné potrebné úkony sú hnojenie pri sadení, ktoré sa musí zopakovať, keď rastlina začína rásť, a odstránenie buriny herbicídnymi prípravkami pred výsadbou a po nej alebo pred presadením a po presadení. Produkcia a balenie sa musia uskutočniť v danej oblasti s cieľom zaručiť kvalitu, sledovateľnosť a kontrolu výrobku.

V snahe zabrániť ďalšie poškodenie, ktoré by znížilo kvalitu výrobku určeného na predaj a najmä zníženie kvality celej časti dodávky je dôležité, aby sa tieto práce vykonali v krátkom čase, keď majú bunky buľvy ešte tlakový potenciál (turgor): iba tak sa môže vytvoriť šupa v najvhodnejších fyziologických podmienkach pre buľvu a môžu sa dosiahnuť najlepšie možné výsledky. S cieľom poukázať na dôležitosť vykonania všetkých fáz spracovania a balenia v mieste produkcie v krátkom čase, treba zdôrazniť, že cibuľa „Cipollotto Nocerino“ sa konzumuje za čerstva, v surovom stave a jej hlavné vlastnosti (aromatickosť, lesklosť, delikátnosť, lahodnosť, chrumkavosť, tvrdosť), ktoré z nej robia jedinečný a cenný produkt, by sa ďalšími prípadnými úpravami a/alebo prevozom na iné miesta nenapraviteľne narušili.

4.6. Spojenie: Určité dôkazy o existencii cibule v oblasti povodia Sarna sú staršie viac ako 2 000 rokov: v starovekých Pompejach je v skutočnosti zobrazená na maľbách, ktoré sa nachádzajú v Larario del Sarno, kaplnke, v ktorej sa uchovávali bôžikovia Lári, ochrancovia domov. V historických spisoch sa uvádza, že sa cibuľky v stredoveku dodávali na trh spolu s pomarančmi, citrónmi a gaštanmi. V slávnej Hippocratica Civitas Salernskej lekárskej školy sa odporúča jej používanie. Aj na konci 19. a začiatku 20. storočia sa cibuľa spomína a opisuje v poľnohospodárskych príručkách a katalógoch najvýznamnejších semenárskych podnikov. Odvtedy malo pestovanie bielych cibuliek značný význam v miestnych výrobných systémoch. Stáročnú prítomnosť cibuliek na území Valle del Sarno umožnili pôdno-klimatické vlastnosti, ktoré sú charakteristické pre celú oblasť. Pôda svojím pôvodom, pretváraním a súčasnou štruktúrou predstavuje optimálny substrát na pestovanie cibule „Cipollotto“, ktorej sa darí v ľahkej, chladnej, drenážnej pôde, bohatej na humus, bez nahromadenia vody. Prítomnosť sopiek v okolitých oblastiach ovplyvnila geologický vývoj Valle del Sarno; početné erupcie Vezuvu prispeli k rozvrstveniu a fyzikálno-chemickému zloženiu pôdy. Vezuv opakovane naniesol na pôdu popol, minerály a lávové kamene, ktoré ju obohatili o výživné látky a vytvorili prírodnú a výdatnú drenáž.

Tvorbu ekologických osobitostí ovplyvňuje aj miestna fotoperioda s vhodným a dobre rozdeleným striedaním hodín svetla a tmy, čo oblasť ešte väčšmi predurčuje na pestovanie cibuľovitých odrôd Liliacee s krátkym cyklom, pričom umožňuje rovnovážny vývoj nadzemnej časti (vrchný aparát) rastliny a podzemnej časti, ktorej táto osobitná podmienka umožňuje okrem vytvorenia ďalších výhod na prirodzené vybielenie buľvy získať ďalšie prvky pre svoje organoleptické a morfologické vlastnosti.

Mierne podnebie, typické pre strednú časť Stredomoria, podporuje orografia oblasti, ktorú pred vetrami zo severu, východu a západu chránia pohoria Monti Picentini, Lattari a Vezuv, vytvára vhodné podmienky s miernou teplotou bez teplotných výkyvov počas celého roka. K týmto prírodným podmienkam sa pripája ľudský faktor: stáročné osobitné skúsenosti miestnych pestovateľov, ktorí svojimi jemnými manuálnymi technikami, ako sú: ručné presadenie, šúpanie cibúľ, množenie osiva, dokazujú, aké silné spojenie existuje medzi výrobkom, výrobcami a územím, a ako táto kombinácia dáva výrobku vlastnosti, ktoré ho robia takým jedinečným vo svojom druhu a prispeli k jeho povesti.

4.7. Kontrolný orgán:

Názov: CSQA Certificazioni S.R.L. Adresa: Via San Gaetano, 74 I-36016 Thiene (VI) Telefón: (39) 0445 31 30 11 Fax: (39) 0445 31 30 70 E-mail: csqa@csqa.it

4.8. Označenie: Cibuľky sa musia konzervovať tak, aby sa zaručila primeraná ochrana výrobku. Na obaloch sa musia vedľa seba uviesť nápisy „Cipollotto Nocerino“ a chránené označenie pôvodu alebo jeho skratka CHOP, písmenami, ktoré sú zoskupené na rovnakej strane, čitateľné a zvonku viditeľné: Na každom obale sa musí uviesť identifikačné označenie, grafický symbol týkajúci sa umeleckého zobrazenia špecifického a jednoznačného loga, ktoré sa má používať spolu s chráneným označením pôvodu, výrobný podnik a/alebo baliareň (hoci iba identifikačný kód), obchodné charakteristiky – kategória extra – I. kategória a množstvo výrobku, ktoré balenie skutočne obsahuje, vyjadrené v súlade s platnými predpismi. Logo predstavuje guľatý geometrický útvar, na ktorom sú zobrazené tri prvky: štylizovaná rastlina cibuľky, ktorú tvorí valcovitá buľva bielej farby s čiernym tieňovaním a dve podlhovasté stonky so špicatým hrotom zelenej farby. Druhý prvok graficky pripomína štylizované písmeno „S“ zelenej farby, mierne naklonené smerom doprava, o ktorého ľavý spodný okraj sa opiera rastlina cibuľky. Tretí prvok predstavuje nápis „Cipollotto Nocerino“, umiestnený na pravej strane loga, ktorý sa križuje z bočnej strany so strednou časťou „S“. Podrobné údaje týkajúce sa loga sú uvedené v špecifikácii výroby. Výrobky, na ktorých prípravu sa používa označenie „Cipollotto Nocerino“, sa môžu aj po opracovaní a spracovaní uviesť na trh v obaloch, na ktorých sa uvádza odkaz na uvedené označenie bez zobrazenia loga Spoločenstva pod podmienkou, že:

výrobok s označením „Cipollotto Nocerino“, osvedčený ako taký, predstavuje výhradnú zložku príslušnej kategórie tovaru,

používateľov cibuľky „Cipollotto Nocerino“ CHOP oprávnili vlastníci práva duševného vlastníctva poskytnutého na základe registrácie CHZO „Cipollotto Nocerino“, ktorí sú združení v konzorciu, ktoré ministerstvo poľnohospodárstva, potravinárstva a lesného hospodárstva poverilo ochranou. Toto poverené konzorcium zabezpečí aj ich zapísanie do príslušných zoznamov a dohľad nad správnym používaním chráneného označenia. Ak neexistuje konzorcium poverené ochranou, tieto funkcie bude plniť ministerstvo poľnohospodárstva, potravinárstva a lesného hospodárstva ako vnútroštátny orgán poverený vykonávaním nariadenia (ES) č. 510/2006.

(1) Ú. v. EÚ L 93, 31.3.2006, s. 12.